คลังดิ้นหางบอุ้มองค์กรรัฐ สนองจนอ่วม
คลังดิ้นหาทางสะสางหนี้รัฐวิสาหกิจที่สนองนโยบายจนขาดทุนย่อยยับ 4.3 แสนล้านบาท เผยหากไม่แก้ยอดทะลุ 6 แสนล้านบาทแน่
20 ก.ย. 2554

คลังดิ้นหาทางสะสางหนี้รัฐวิสาหกิจที่สนองนโยบายจนขาดทุนย่อยยับ 4.3 แสนล้านบาท เผยหากไม่แก้ยอดทะลุ 6 แสนล้านบาทแน่ 
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ขณะนี้กระทรวงการคลังอยู่ระหว่างการหารือกับหน่วยงานที่เกี่ยวข้อง เพื่อหาแนวทางในการลดภาระหนี้ของหน่วยงานรัฐวิสาหกิจที่มีอยู่กว่า 4.3 แสนล้านบาท ซึ่งล้วนแล้วแต่เกิดจากการดำเนินงานในโครงการตามนโยบายของรัฐบาลตั้งแต่อดีตจนถึงปัจจุบัน เพื่อมิให้กระทบต่อการดำเนินงานตามยุทธศาสตร์องค์กร
ปลัดกระทรวงการคลัง เปิดเผยว่า เท่าที่ตรวจสอบพบว่า ภาระหนี้ที่เกิดขึ้นส่วนหนึ่งเกิดจากการขาดทุนจากการดำเนินงานตามนโยบาย อีกส่วนหนึ่ง เกิดจากที่รัฐบาลได้เข้าไปค้ำประกันเงินกู้ให้กับรัฐวิสาหกิจ
นายอารีพงศ์ ยืนยันว่า ภาระหนี้ของรัฐวิสาหกิจจำนวนดังกล่าว จะต้องได้รับการชดเชยจากทางรัฐบาลแทบทั้งหมด เนื่องจากเป็นภาระที่เกิดจากการดำเนินงานตามนโยบายของรัฐบาลทั้งสิ้น เช่น ภาระหนี้ของธนาคารเพื่อการเกษตรและสหกรณ์การเกษตร (ธ.ก.ส.) ที่มีอยู่กว่า 1.1 แสนล้านบาท ซึ่งเกิดจากโครงการรับจำนำข้าวและพืชผลทางการเกษตรในช่วงก่อน ซึ่งตรงนี้รัฐบาลจำเป็นต้องเร่งหาแนวทางช่วยเหลือ
“ภาระของรัฐวิสาหกิจ 4.3 แสนล้านบาท เป็นส่วนหนึ่งที่ต้องหาทางช่วยเหลือ ทุกรัฐบาลก็รับปากจะตั้งงบมาชดเชยให้ แต่จนถึงขณะนี้ก็ยังไม่ได้รับการดูแล ซึ่งตอนนี้กระทรวงการคลังก็กำลังดูอยู่ว่าจะดำเนินการในส่วนนี้อย่างไรได้บ้าง” นายอารีพงศ์ กล่าว
สำหรับรัฐวิสาหกิจที่มีปัญหาขาดทุนจากการดำเนินงานจริงๆ นั้น มีเพียงไม่กี่แห่งเท่านั้น โดยการรถไฟแห่งประเทศไทย (ร.ฟ.ท.) มีหนี้สะสม 3.6 หมื่นล้านบาท องค์การขนส่งมวลชนกรุงเทพ (ขสมก.) มีหนี้สะสมอยู่ประมาณ 7 หมื่นล้านบาท องค์การรถไฟฟ้าขนส่งมวลชน (รฟม.) มีหนี้สะสมอยู่ประมาณ 7 หมื่นล้านบาท โดยปลัดกระทรวงการคลัง ยอมรับว่า ได้มีการสั่งการให้หน่วยงานที่เกี่ยวข้องเข้าไปดูแลอย่างใกล้ชิดแล้ว 
รายงานข่าวกระทรวงการคลัง เปิดเผยว่า เมื่อเร็วๆ นี้ ธ.ก.ส.ได้ทำหนังสือถึงกระทรวงการคลัง เพื่อขอให้รัฐบาลจัดสรรเงินงบประมาณมาชดเชยความเสียหายที่เกิดจากโครงการรับจำนำพืชผลทางการเกษตรในอดีต โดยเฉพาะโครงการรับจำนำข้าวเปลือก 5 ฤดูการผลิต รวมเป็นเงินทั้งสิ้น 1.13 แสนล้านบาท 
แหล่งข่าวจากกระทรวงการคลัง เปิดเผยว่า ในอนาคตภาระหนี้ของรัฐวิสาหกิจต่างๆ จะเพิ่มขึ้นเป็น 6 แสนล้านบาท จากที่รัฐบาลเข้าไปค้ำประกันเงินกู้โครงการรถไฟฟ้าสายต่างๆ มูลค่ากว่า 1 แสนล้านบาท ซึ่งเป็นเรื่องที่รัฐบาลต้องบริหารด้านการเงินอย่างใกล้ชิด ให้มีการชำระหนี้ในส่วนที่เป็นภาระมากไปก่อน เพื่อไม่ให้มูลหนี้สูงขึ้นจนมากเกินไป
แหล่งข่าวคลัง กล่าวว่า รัฐบาลเคยมีแนวคิดที่จะให้ยุบเลิกกิจการของรัฐวิสาหกิจบางแห่ง ที่มีผลขาดทุนสะสม และเป็นกิจการที่มีภาคเอกชนดำเนินการอยู่แล้ว แต่ยังไม่มีรัฐบาลใดกล้าตัดสินใจ เนื่องจากเกรงว่า จะมีปัญหาทางด้านกฎหมายตามมา